Rådets konklusioner om den nye forbrugerdagsorden

(2021/C 154/05)

SOM MINDER OM EU’s solide lovgivningsrammer for forbrugerbeskyttelse, som har været i konstant udvikling i næsten halvtreds år og har bidraget kraftigt til integrationen af det indre marked,

SOM MINDER OM Rådets resolution, der blev vedtaget den 11. oktober 2012 (1) som reaktion på den tidligere »En europæisk forbrugerdagsorden: Øget tillid og vækst« (2),

SOM MINDER OM Kommissionens meddelelser:

— »Den europæiske grønne pagt« (3)

— »Europas digitale fremtid i støbeskeen« (4)

— »En ny handlingsplan for den cirkulære økonomi – For et renere og mere konkurrencedygtigt Europa« (5)

— »Påpegning og håndtering af hindringer for det indre marked« (6)

— »Langsigtet handlingsplan for bedre gennemførelse og håndhævelse af reglerne for det indre marked« (7)

SOM MINDER OM Rådets konklusioner af 17. december 2020»Hen imod en cirkulær og grøn genopretning« (9),

SOM MINDER OM FN’s verdensmål for bæredygtig udvikling og 2030-dagsordenen for bæredygtig udvikling,

SOM FREMHÆVER, at målene i den europæiske grønne pagt om at omdanne EU til et retfærdigt og velstående samfund med en klimaneutral, ressourceeffektiv, ren og cirkulær økonomi kræver foranstaltninger, der styrker og støtter forbrugerne i at spille en aktiv rolle i den grønne omstilling,

SOM MINDER OM, at covid-19-pandemien ud over de hidtil usete virkninger, som den har som sundhedskrise, har en betydelig indvirkning på mange områder af de europæiske forbrugeres liv,

SOM MINDER OM de foranstaltninger, som Kommissionen og medlemsstaterne har iværksat for at sikre, at de europæiske forbrugere fortsat drager fordel af det indre marked og får deres rettigheder behørigt håndhævet med henblik på at tilskynde dem til at støtte og fremme den økonomiske genopretning,

SOM MINDER OM den kraftige stigning i svindel, vildledende markedsføringsteknikker og svindel i forbindelse med køb på nettet, særlig under covid-19-pandemien, og det tætte og effektive samarbejde mellem Kommissionen og de relevante nationale håndhævende og retlige myndigheder om at bekæmpe denne form for uredelig handelspraksis,

SOM MINDER OM de initiativer, som Kommissionen og medlemsstaterne har iværksat for at sikre, at forbrugernes rettigheder også beskyttes i rejsesektoren midt i de omfattende forstyrrelser, som covid-19-pandemien har forårsaget (10),

SOM FREMHÆVER behovet for en horisontal tilgang til forbrugerbeskyttelsespolitikken, som er integreret i andre EU-politikker, i lyset af traktaternes bestemmelser om forbrugerbeskyttelse (11),

SOM UNDERSTREGER, at privatforbruget tegner sig for mere end halvdelen af EU’s BNP,

RÅDET FOR DEN EUROPÆISKE UNION,

1. SER MED TILFREDSHED PÅ vedtagelsen den 13. november 2020 af Kommissionens meddelelse »En ny forbrugerdagsorden: Styrkelse af forbrugernes stilling med henblik på at opnå en bæredygtig genopretning« (»den nye forbrugerdagsorden«), som indeholder en vision for EU’s forbrugerpolitik fra 2020 til 2025,

2. STØTTER de prioriterede områder og nøglepunkter, der har til formål at definere og fastlægge foranstaltninger med henblik på et højt og effektivt forbrugerbeskyttelsesniveau og styrkelse af EU’s forbrugeres handlekraft i forbindelse med den grønne og den digitale omstilling,

3. UNDERSTREGER erfaringerne fra covid-19-pandemien og betydningen af også at opretholde et højt forbrugerbeskyttelsesniveau i krisetider, FREMHÆVER betydningen af at undersøge effektiviteten af de eksisterende mekanismer og omsætte disse erfaringer til ambitiøse og omfattende langsigtede EU-forbrugerpolitikker og nationale forbrugerpolitikker for at beskytte forbrugernes interesser i fremtidige kriser og forbedre deres modstandsdygtighed,

4. ER ENIGT i målet om at vurdere de langsigtede virkninger af covid-19 på folks forbrugs- og mobilitetsmønstre i EU som grundlag for fremtidige politikinitiativer med henblik på at øge EU’s modstandsdygtighed og beredskab over for lignende trusler i fremtiden, UDTRYKKER TILFREDSHED MED Kommissionens hensigt om at anvende fremsyn for bedre at foregribe og afbøde konsekvenserne af fremtidige kriser for forbrugerne,

5. STØTTER den holistiske tilgang til forbrugerpolitikken, der afspejles i den nye forbrugerdagsorden, og understreger, at der er behov for samarbejde og koordinering mellem Kommissionen og medlemsstaterne, hvilket har vist sig at være afgørende for at sikre forbrugerbeskyttelse, UNDERSTREGER behovet for at integrere forbrugernes interesser i udformningen og gennemførelsen af sektorpolitikker, ANERKENDER betydningen af en adfærdsbaseret tilgang, når der fastlægges politiktiltag,

6. ANERKENDER fordelene ved at have omfattende nationale forbrugerpolitikker, der fungerer i synergi med den nye forbrugerdagsorden, samtidig med at de nationale beslutningers autonomi bevares, for at bidrage til et fuldt fungerende indre marked, OPFORDRER Kommissionen til at støtte sådanne synergier,

7. FREMHÆVER den politiske vision om at styrke og inddrage forbrugerne i økonomien efter pandemien ved at gøre dem til centrale aktører i en bæredygtig genopretning og dermed styrke EU-økonomiens konkurrenceevne og det indre marked, UNDERSTREGER forbrugerpolitikkens bidrag til genopretningen ved at styrke den iboende sammenhæng mellem forbrugertillid og økonomisk vækst,

8. OPFORDRER medlemsstaterne til at støtte forbrugerne i at blive relevante aktører i den grønne omstilling med henblik på fremme af bæredygtig produktion og bæredygtigt forbrug, herunder gennem vedtagelse af innovative løsninger, som bidrager til at styrke EU’s konkurrenceevne og globale lederskab, og gennem forbrugerundervisning og -oplysning, UNDERSTREGER, at bæredygtige produkter bør være til rådighed, prismæssigt overkommelige og tilgængelige for alle forbrugere,

9. UNDERSTREGER behovet for at styrke forbrugernes handlekraft gennem målrettede, klare, harmoniserede og pålidelige oplysninger om varers, herunder fødevarers, og tjenesteydelsers miljøaftryk, f.eks. deres CO2-fodaftryk, og cirkulære egenskaber ved at fremme design med forbrugervenlige oplysninger, samtidig med at man undgår informationsoverbelastning og urimelige byrder for virksomhederne, SER MED TILFREDSHED PÅ Kommissionens hensigt om at foreslå foranstaltninger til fremme af bæredygtigt forbrug ved at forbedre forbrugernes ret til nøjagtige og effektive oplysninger og til bedre beskyttelse af dem mod visse former for praksis såsom udokumenterede grønne anprisninger og grønvaskning,

10. FREMHÆVER behovet for at reducere forbrugernes økologiske fodaftryk ved at fremme lang produktlevetid og produktholdbarhed, korrekt vedligeholdelse, mulighed for reparation og genanvendelse, samtidig med at for tidlig forældelse undgås, herunder med hensyn til software, SER MED TILFREDSHED PÅ Kommissionens hensigt om at behandle disse spørgsmål i relevante kommende lovgivningsforslag,

11. ANERKENDER forbrugernes rolle i forbindelse med nye forretningsmodeller, der kan optimere varers og tjenesteydelsers effektivitet og bæredygtighed, som f.eks. deling, leasing eller genfremstilling af varer eller levering af dem som en tjenesteydelse eller brugt i overensstemmelse med målene om en cirkulær økonomi, UDTRYKKER TILFREDSHED MED Kommissionens hensigt om at styrke »retten til reparation«, så varer mere systematisk og lettere kan repareres, også efter garantiperioden og til en pris og inden for en tidsramme, som begge er rimelige for forbrugerne,

12. FREMHÆVER behovet for at sikre et pålideligt, sikkert og retfærdigt digitalt miljø for forbrugerne gennem passende politikker, fremtidssikret lovgivning, håndhævelseskapaciteter og værktøjer, der tager hensyn til udfordringerne i den digitale tidsalder, muliggør innovation med henblik på at levere grønne og sikrere varer og tjenesteydelser og sikrer et tilsvarende forbrugerbeskyttelsesniveau online og offline,

13. STØTTER Kommissionens hensigt om at revidere direktivet om produktsikkerhed i almindelighed (12) med henblik på at skabe lige vilkår for sikkerheden ved online- og offlineprodukter ved at forbedre tilbagekaldelses-, håndhævelses- og sporbarhedssystemerne for at sikre, at alle produkter, der markedsføres på det indre marked, er sikre,

14. FREMHÆVER betydningen af, at der etableres klare rammer for ansvar og erstatningsansvar for onlineplatforme, herunder vedtagelse af passende foranstaltninger med henblik på effektivt at imødegå svigagtig, urimelig og vildledende handelspraksis og salg gennem onlineplatforme af varer og tjenesteydelser, der er farlige og ikke opfylder kravene, GLÆDER SIG OVER og TILSKYNDER i denne forbindelse TIL en regelmæssig dialog mellem Kommissionen og disse platforme,

15. UNDERSTREGER behovet for sammenhæng og et klart samspil mellem EU’s forbrugerbeskyttelseslovgivning og EU’s lovgivning om digitale markeder, navnlig under hensyntagen til den foreslåede retsakt om digitale tjenester (13) og den foreslåede retsakt om digitale markeder (14), for at etablere et højt forbrugerbeskyttelsesniveau for så vidt angår forbrugerrettigheder, adgang til varer og tjenesteydelser, herunder på tværs af grænserne, gennemsigtighed, ansvarlighed og et sikkert digitalt miljø og for at præcisere og styrke ansvarligheden hos onlineformidlere, navnlig onlineplatforme,

16. OPFORDRER til revision af retningslinjerne for gennemførelse og anvendelse af direktivet om urimelig handelspraksis (15) og direktivet om forbrugerrettigheder (16) med henblik på at præcisere deres anvendelse på nye former for handelspraksis, navnlig i den digitale økonomi og på sociale medier, SER MED TILFREDSHED PÅ Kommissionens hensigt om at anvende en værktøjskasse med innovative e-værktøjer, som bør støtte relevante organer, såsom nationale myndigheder og forbrugerorganisationer, i at identificere ulovlig handelspraksis online,

17. STØTTER KRAFTIGT Kommissionens tilgang om at imødekomme specifikke forbrugerbehov under hensyntagen til forbrugernes sårbarheder for at sikre, at ingen lades i stikken, UNDERSTREGER behovet for at fremme inklusive oplysningskampagner og lokal rådgivning for at styrke forbrugerbeskyttelsen online og offline, FREMHÆVER betydningen af at støtte gældsrådgivningstjenester og forebyggende finansiel rådgivning samt overveje lempelsesordninger,

18. UNDERSTREGER, at den dynamiske og hurtige transformation af finansielle detailtjenesteydelser, som gør nye digitale kanaler og produkter tilgængelige for forbrugerne, kræver lovgivningsmæssige og adfærdsmæssige tilgange for at beskytte forbrugernes interesser, UNDERSTREGER behovet for at styrke beskyttelsen af sårbare forbrugere, der har brug for kredit til at købe basale varer og tjenesteydelser såsom sundhedspleje, uddannelse og forsyningsydelser,

19. STØTTER Kommissionens hensigt om at revidere direktivet om forbrugerkreditaftaler (17) og direktivet om fjernsalg af finansielle tjenesteydelser til forbrugerne (18), navnlig med henblik på at styrke forbrugerbeskyttelsen ved at gennemføre specifikke foranstaltninger til forebyggelse af misinformation af forbrugerne, overgældsætning og social udstødelse, f.eks. ved at præcisere kravene til kreditværdighed, TILSKYNDER Kommissionen til at undersøge, hvordan den kan beskytte forbrugerne mod at ende i overgældsætning i forbindelse med visse typer lån, UNDERSTREGER, at forbrugerne skal modtage klare, nødvendige og passende oplysninger forud for en kontraktindgåelse for at kunne træffe informerede valg, samtidig med at man undgår informationsoverbelastning,

20. UNDERSTREGER, at civilsamfundet, navnlig forbrugerorganisationer og repræsentanter for erhvervslivet, sammen med de nationale myndigheder spiller en væsentlig rolle i udformningen af forbrugerbeskyttelsespolitikken med henblik på at skabe et gensidigt fordelagtigt forhold i forbindelse med den grønne omstilling og den digitale transformation og sikre en bredere deltagelse i udformningen og gennemførelsen af forbrugerbeskyttelse på EU-plan og nationalt plan, UNDERSTREGER behovet for at udnytte forbrugerorganisationernes potentiale fuldt ud for bedre at beskytte forbrugernes kollektive interesser og imødegå de udbredte risici for skade for forbrugerne,

21. FREMHÆVER betydningen af en effektiv ordning for håndhævelsessamarbejde og passende klagemekanismer, der gør det muligt for forbrugerne at foretage transaktioner på det indre marked, herunder på tværs af grænserne, uden hindringer og med tillid,

22. OPFORDRER til aktiv deltagelse i netværket for forbrugerbeskyttelsessamarbejde (19), effektive alternative tvistbilæggelsesmekanismer, herunder platformen til onlinetvistbilæggelse, og fortsat støtte til Det Europæiske Netværk af Forbrugercentre,

23. OPFORDRER til en robust og effektiv håndhævelse af EU’s forbrugerbeskyttelsesregler for at sikre forbrugertillid ved at bekæmpe forskellige former for diskriminerende praksis, der begrænser forbrugernes valgmuligheder og adgang til varer og tjenesteydelser,

24. OPFORDRER til en korrekt gennemførelse af EU’s seneste forbrugerbeskyttelsesregler, f.eks. direktivet om salg af varer (20), direktivet om digitale aftaler (21), direktivet om bedre håndhævelse og modernisering (22) og direktivet om gruppesøgsmål (23), hvilket vil bidrage til et velfungerende indre marked,

25. OPFORDRER til, at der udvikles et effektivt samarbejde med tredjelande med henblik på at sikre en sikker markedsføring af produkter på det indre marked og sikre forbrugerne adgang til sikre produkter, der sælges online og offline,

26. OPFORDRER Kommissionen til at fremsætte specifikke forslag om kunstig intelligens, som følger en risikobaseret og forholdsmæssig tilgang og garanterer et højt forbrugerbeskyttelsesniveau med henblik på gennemsigtighed, ansvarlighed, forståelighed og verificerbarhed samt sikkerhed, ANMODER OM mekanismer til at sikre de kompetente myndigheders effektive håndhævelse og OM passende foranstaltninger til sikker, pålidelig og etisk brug af algoritmesystemer under hensyntagen til de nationale strategier, STØTTER Kommissionens fokus på at beskytte de grundlæggende rettigheder, f.eks. ikkeforskelsbehandling, i denne særlige sammenhæng,

27. OPFORDRER til et bredt og effektivt samarbejde mellem de nationale myndigheder og alle interessenter inden for forbrugerpolitik, herunder civilsamfundet, og mellem nationale og europæiske forbrugerorganisationer og Kommissionen, BEKRÆFTER den afgørende rolle, som forbrugerorganisationer spiller, og deres væsentlige opgaver med at rådgive, støtte og slå til lyd for forbrugernes specifikke behov og forsvare deres interesser, herunder gennem standardiseringsprocessen, med henblik på at opnå en mere afbalanceret social markedsøkonomi,

28. STØTTER Kommissionens hensigt om at etablere et nyt forvaltningssystem til styring af gennemførelsen af den nye forbrugerdagsorden ved at inddrage medlemsstaterne og alle andre relevante interessenter i en årlig cyklus, SER MED TILFREDSHED PÅ nedsættelsen af en ny rådgivende gruppe for forbrugerpolitik, der samler civilsamfundet, herunder forbrugerorganisationer, industrien og den akademiske verden, SER FREM TIL den nye resultattavle for forbrugervilkår for 2021, som vil sikre en bedre styring af den nye forbrugerdagsorden,

29. ANERKENDER behovet for at afsætte de nødvendige ressourcer til at gennemføre den nye forbrugerdagsorden og nationale forbrugerpolitikker, navnlig gennem programmet for det indre marked for 2021-2027, navnlig dets forbrugermål,

30. OPFORDRER alle parter til at samarbejde effektivt for at sikre en hurtig gennemførelse og effektiv overvågning af den nye forbrugerdagsorden og, hvis det er relevant, til regelmæssigt at overveje, hvordan den kan tilpasses nye omstændigheder og behov.

(1) Dok. 14464/12.

(2) Dok. 10420/12 + ADD 1.

(3) Dok. 15051/19 + ADD 1.

(4) Dok. 6237/20.

(5) Dok. 6766/20 + ADD 1.

(6) Dok. 6779/20.

(7) Dok. 6778/20.

(8) Dok. 12636/20.

(9) Dok. 13852/20.

(10) Kommissionens henstilling (EU) 2020/648 af 13. maj 2020 om vouchers, som passagerer og rejsende får som alternativ til tilbagebetaling af aflyste rejse- og transporttjenester i forbindelse med covid-19-pandemien (EUT L 151 af 14.5.2020, s. 10).

(11) Navnlig tredje del, afsnit XV, i traktaten om Den Europæiske Unions funktionsmåde (forbrugerbeskyttelse).

(12) Direktiv 2001/95.

(13) Dok. 14124/20 + ADD 1-3 + REV 1.

(14) Dok. 14172/20 + ADD 1-4.

(15) Direktiv 2005/29.

(16) Direktiv 2011/83.

(17) Direktiv 2008/48.

(18) Direktiv 2002/65.

(19) Oprettet i henhold til forordning (EU) 2017/2394..

(20) Direktiv 2019/771.

(21) Direktiv 2019/770.

(22) Direktiv 2019/2161.

(23) Direktiv 2020/1828.